
Καλές πρακτικές σχετικά με τις δράσεις που αφορούν το recovery
K. ΜΥΛΩΝΟΠΟΥΛΟΥ

Καλές πρακτικές αποασυλοποίησης

Α. Γενικές καλές πρακτικές

· Δημιουργία κατάλληλων χώρων διαμονής, φροντίδας κι αποκατάστασης μετά από μελέτη, πλαισίωση κι οργάνωση, βασισμένη στις ανάγκες του πληθυσμού και στις ιδιαιτερότητες κάθε περιοχής (γεωγραφικές, πολιτισμικές κ.α.). Προτεραιότητα δεν μπορεί να είναι μόνο οι πολιτικές προτεραιότητες αλλά οι ανάγκες με βάση την τομεοποίηση.

· Δημιουργία μονάδων πολλών επιπέδων φροντίδας (οικοτροφεία, ξενώνες, διαμερίσματα, κέντρα ημέρας, προγράμματα απασχόλησης κ.α.) ανάλογα με τη λειτουργικότητα, τη διάγνωση και άλλα κλινικά, αποκαταστασιακά και ευρύτερα επιστημονικά κριτήρια.  Αυτό δεν σημαίνει ότι ο κάθε φορέας πρέπει να παρέχει όλου του τύπου τις υπηρεσίες, αλλά ότι ο κάθε τομέας θα παρέχει όλου του τύπου τις υπηρεσίες.

· Κινητή Μονάδα Ψυχικής Υγείας. Η δημιουργία της Κινητής Μονάδας λειτουργεί στα πλαίσια της Ψυχιατρικής Μεταρρύθμισης και στηρίζεται στις αρχές της Κοινοτικής Ψυχιατρικής. Δραστηριοποιείται μέσα στην κοινότητα με την ενεργό συμμετοχή της, παρεμβαίνοντας θεραπευτικά, μέσα στο ίδιο το περιβάλλον των ψυχικά πασχόντων, με σκοπό την αποφυγή του εγκλεισμού τους. Η διαφορά της από τις άλλες δομές ψυχικής υγείας είναι ότι κινείται, η ίδια υπηρεσία προς τον ασθενή ανά τακτά χρονικά διαστήματα στο δήμο ή στην κοινότητα που διαμένει μέσω των κλιμακίων που οργανώνονται και αν είναι αναγκαίο πραγματοποιούνται και επισκέψεις στο σπίτι του ασθενούς. Κύρια χαρακτηριστικά, λοιπόν, μιας Κ.Μ.Ψ.Υ. είναι ότι:
· Είναι μια υπηρεσία που ανήκει στην κοινότητα

· Παρέχει υπηρεσίες σύμφωνα με τις ανάγκες και τις προσδοκίες του πληθυσμού της περιοχής που δραστηριοποιείται

· Είναι ευέλικτη

· Οι ωφελούμενοι μετέχουν ενεργά στην παροχή των υπηρεσιών και δεν είναι απλά αποδέκτες αυτών

· Οι υπηρεσίες παρέχονται από μία ολόκληρη διεπιστημονική ομάδα που απαρτίζεται από ψυχίατρο, ψυχολόγο, κοιν. λειτουργό, λογοθεραπευτή, κτλ.

· Το μοντέλο της Κ.Μ. είναι προσανατολισμένο στον ασθενή

· Υπάρχει ολιστική αντιμετώπιση των αναγκών του ασθενούς.

Σκοποί της Κινητής Μονάδας είναι:

· Η παροχή ολοκληρωμένης ψυχιατρικής και ψυχολογικής βοήθειας στον ασθενή (ψυχοθεραπευτική παρέμβαση, φαρμακευτική αγωγή)

· Η έγκαιρη διάγνωση και παρέμβαση τόσο στην έναρξη της νόσου, όσο και κατά τη διάρκεια των υποτροπών.

· Η πρόληψη των υποτροπών και η αποφυγή του εγκλεισμού.

· Η παροχή υποστηρικτικής και συμβουλευτικής βοήθειας στην οικογένεια.

· Η εκπαίδευση των μελών της οικογένειας για την καλύτερη αντιμετώπιση των πρακτικών αναγκών του ασθενή.

· Η συνεργασία με ιατρούς και άλλους επαγγελματίες υγείας, της Πρωτοβάθμιας Φροντίδας, με στόχο την παροχή συνεχούς εκπαίδευσης σε θέματα ψυχικής υγείας καθώς και την συμβουλευτική τους στήριξη για αντιμετώπιση αντίστοιχων προβλημάτων στην κοινότητα.

· Η ενημέρωση του πληθυσμού, καθώς και των προσώπων κύρους και φορέων της κοινότητας σε θέματα υγείας (ομιλίες, σεμινάρια, ημερίδες) με σκοπό την ευαισθητοποίηση τους και τον αποστιγματισμό της ψυχικής νόσου.

· Σε συνέχεια των παραπάνω, θεσμική και ουσιαστική διασύνδεση των φορέων ενός τομέα ψυχικής υγείας (παραπομπές, ασθενείς που λαμβάνουν υπηρεσίες από περισσότερους φορείς, ολιστική αλλά και εξατομικευμένη φροντίδα βάση ενός σχεδίου που δεν υλοποιείται μόνο από τη μονάδα, όπου φιλοξενείται ο ασθενής, αλλά σε συνεργασία πολλών υπηρεσιών).

· Αγωγή κοινότητας, ευαισθητοποίηση, εκπαίδευση του πληθυσμού γενικά και ειδικά στις περιοχές όπου διαμένουν άτομα μετά την έξοδό τους από το ψυχιατρείο. Αποασυλοποίηση δεν σημαίνει απομάκρυνση από το άσυλο αλλά από την ασυλοποίηση, την ιδρυματοποίηση. Δηλαδή οι καλύτερες συνθήκες ζωής δεν αφορούν μόνο στο πλαίσιο λειτουργίας μέσα στη μονάδα διαμονής αλλά στην αλληλεπίδραση με την κοινότητα (αποδοχή, ένταξη στον κοινωνικό ιστό). Σε κάθε άλλη περίπτωση του ψυχιατρείο μεταφέρεται στην κοινότητα).

· Εξασφάλιση της συνέχειας στη φροντίδα των ασθενών με σοβαρές ψυχικές διαταραχές  (Follow up) σε κάθε μορφή ψυχοπαθολογίας, ώστε να αποφεύγεται η υποτροπή. Η αξία της είναι μεγαλύτερη για τους πάσχοντες από βαριές ψυχώσεις (π.χ. σχιζοφρένεια). Η συνέχεια και η συνέπεια στην ψυχιατρική φροντίδα, εξασφαλίζει μια καλύτερη ποιότητα ζωής στον άρρωστο και παράλληλα προστατεύει το άτομο και την κοινωνική ομάδα από την επικινδυνότητα που εγκλείει κάθε υποτροπή. Κατά συνέπεια αποφεύγονται μορφές βίας και καταστολής που χαρακτηρίζουν τον ακούσιο εγκλεισμό ή τον επανεγκλεισμό στο ίδρυμα, όπως συνήθως εφαρμόζεται από την παραδοσιακή ψυχιατρική.

· Θεσμική συμπερίληψη των ασθενών και των φροντιστών του στη διαμόρφωση των πολιτικών και δομών αποασυλοποίηση σε κάθε τομέα ψυχικής υγείας και κεντρικά.

Β. Θεωρητικό πλαίσιο, τεκμηριωμένα καλές πρακτικές, επιστημονικές εξελίξεις βάσει των οποίων οργανώνει τις υπηρεσίες αποασυλοποίησης και αποκατάστασης η ΕΚΨ&ΨΥ

· Κάθε άτομο χρειάζεται ολιστική φροντίδα (σώμα και ψυχή) αλλά και εξατομικευμένη φροντίδα, ανάλογα με τις προσωπικές του ανάγκες και τους στόχους που έχουν σημασία για το ίδιο.

· Κάθε άτομο πρέπει να συμμετέχει ενεργά, να συμπεριλαμβάνεται ουσιαστικά στο σχεδιασμό, υλοποίηση και αξιολόγηση της φροντίδας που λαμβάνει. Αυτό είναι σημαντικό, όχι μόνο γιατί αποτελεί θεμελιώδες δικαίωμά του να έχει λόγο στις υπηρεσίες που του προσφέρονται, αλλά και γιατί η παραπάνω διαδικασία αποτελεί ουσιαστική άσκηση ενδυνάμωσης, προκειμένου να ανακτήσει τον έλεγχο και τη διαχείριση της ζωής του και της αυτονομίας του.

· Οι επαγγελματίες ψυχικής υγείας καλούνται να διαδραματίσουν έναν πιο περίπλοκο ρόλο, περνώντας από το ρόλο του θεραπευτή σε έναν πιο σύνθετο ρόλο «εκπαιδευτή ζωής», έχοντας ως βασική προτεραιότητα την ενδυνάμωση και επανάκτηση δεξιοτήτων σε όλα τα επίπεδα, ώστε ο ασθενής να μπορεί να ζήσει σταδιακά με λιγότερη φροντίδα, να αυτονομηθεί, να αυτοδιαχειρίζεται τη διαταραχή του και τη ζωή.

· Σύμφωνα με τις δικές τους διατυπώσεις μέσα από τις οργανώσεις τους, τα άτομα με σοβαρές ψυχικές διαταραχές δεν υποφέρουν μόνο και κυρίως από τα κλινικά συμπτώματα της διαταραχή τους, αλλά και από τις συνέπειες της διαταραχής τους (απομόνωση, περιθωριοποίηση, καθημερινότητα χωρίς δραστηριότητες, απαισιοδοξία, κακή ποιότητα ζωής, έλλειψη πόρων κ.α.). Οι παρεμβάσεις πρέπει να κατευθύνονται και προς αυτήν την πλευρά σύμφωνα με ένα νέο μοντέλο ανάρρωσης.

Γ. Καλές πρακτικές της ΕΚΨ&ΨΥ στην αποασυλοποίηση και ψυχοκοινωνική αποκατάσταση

· Πλαίσιο λειτουργίας που περιγράφεται αναλυτικά σε Εσωτερικούς Κανονισμούς Λειτουργίας ανά μονάδα (οι Ε.Κ. περιγράφουν τη λειτουργία, τις παρεχόμενες υπηρεσίες, τα καθήκοντα του προσωπικού, τις υποχρεώσεις και τα δικαιώματα των ενοίκων, προβλέπουν σχέδια δράσης για όλες τις έκτακτες καταστάσεις - υποτροπές, φυγές, κρίσεις, εκδήλωση βίαιων συμπεριφορών, θανάτους κ.α.)

· Σχεδιασμός Ατομικού Θεραπευτικού Προγράμματος  (ΑΘΠ) για κάθε ασθενή που αναθεωρείται ανά εξάμηνο και καταρτίζεται με βάση τις ανάγκες, δυνατότητες, επιθυμίες και στόχους για την πρόοδό του

· Διεπιστημονικότητα – σύσταση πολυκλαδικών θεραπευτικών ομάδων (ψυχίατρος, ψυχολόγος, ψυχιατρικός νοσηλευτής, κοινωνικός λειτουργός, εργοθεραπευτής κ.α.) που συναντώνται τακτικά και έκτακτα για κλινικά, επιστημονικά, οργανωτικά, διοικητικά θέματα.

· Ανάληψη ευθύνης για κάθε ασθενή (διαχείρισης, εφαρμογής ΑΘΠ, συντονισμού) από πρόσωπο αναφοράς μέσα από την πολυκλαδική θεραπευτική ομάδα, ως ενός κλινικού case manager  που οργανώνει σε συνεργασία με τον ασθενή την καθημερινότητά του

· Διασύνδεση με όλες τις άλλες υπηρεσίες του τομέα  (Κέντρα Ημέρας, προγράμματα επαγγελματικής κατάρτισης, κοινωνικοί συνεταιρισμοί, κέντρα ψυχικής υγείας, πρωτοβάθμια φροντίδα υγείας, κ.α.) 

· Λειτουργία κάθε στεγαστικής μονάδας με έναν ευρύτερο διασυνδετικό ρόλο στη γειτονιά, περιοχή (επαφή με άλλες κοινωνικές ομάδες, εθελοντισμός, υποστήριξη ευπαθών ομάδων της περιοχής, ανάληψη πρωτοβουλιών προαγωγής υγείας π.χ. φροντίδα κάποιων ηλικιωμένων σε πρακτικά ή νοσηλευτικά ζητήματα, αιμοληψίες, καμπάνιες πρόληψης για την ψυχική και ευρύτερα σωματική υγεία κ.α.)

· Τακτικές εσωτερικές και εξωτερικές αξιολογήσεις και εποπτεία για την πορεία των προγραμμάτων (παρακολούθηση χρονοδιαγραμμάτων, έλεγχος, αναθεωρήσεις, τροποποιήσεις) 

· Ενεργητική συμπερίληψη των ασθενών στη φροντίδα τους (αξιολόγηση των υπηρεσιών που λαμβάνουν, συνδιαμόρφωση του Ατομικού Θεραπευτικού Προγράμματός τους, ενδυνάμωση μέσα από ειδικά προγράμματα, θεραπευτικές κοινότητες). Σταδιακές προσπάθειες αυτοοργάνωσης και αυτοέκφρασης.

· Έμφαση στην επανάκτηση κοινωνικών ρόλων που έχουν νόημα για τους ίδιους (φίλος, σύντροφος, γονιός, παιδί, εργαζόμενος, γείτονας, ενεργός πολίτης κ.α.)

· Σε κάθε περίπτωση δεν ξεχνούμε ότι το οικοτροφείο, ξενώνας, διαμέρισμα αποτελούν το δικό τους σπίτι, ένα χώρο για μια ζωή για κάποιους, για άλλους ένα χώρο μεταβατικό προς την αυτονόμηση. Είναι σπίτι με θεραπευτικό πλαίσιο και όχι θεραπευτικό πλαίσιο διαμονής και έτσι οργανώνεται η καθημερινότητα (διαρρύθμιση, φαγητό, καθαριότητα, ασχολίες, διασκέδαση, δικαιώματα και υποχρεώσεις).
Αυτές οι πρακτικές είναι σημαντικές για το recovery των ψυχικά ασθενών και είναι αυτές τις οποίες έχει υιοθετήσει η εταιρία κατά τη διάρκεια της λειτουργίας της, εδώ και 35 χρόνια. 

